Հարություն Սամուելյան

Հարություն Արամի Սամուելյան (), հայ նկարիչ, գրաֆիկ-դիզայներ։

Օպերային երգիչ Արամ Սամուելյանի որդին։

Կենսագրություն 
Հարություն Սամուելյանը ծնվել է 1947 թվականին Երևանում, օպերային երգիչ Արամ Սամուելյանի ընտանիքում։ Սովորել է Երևանի Պյոտր Չայկովսկու անվան երաժշտական դպրոցում, 1965 թվականին ավարտել է Անտոն Չեխովի անվան թիվ 55 միջնակարգ դպրոցը, 1970 թվականին՝ Երևանի պետական համալսարանի ֆիզիկայի ֆակուլտետը։ 1969-1983 թվականներին աշխատել է ՀՀ ԳԱԱ ֆիզիկական հետազոտությունների ինստիտուտում, 1982 թվականից՝ ֆիզիկամաթեմատիկական գիտությունների թեկնածու։ 1984-1990 թվականներին եղել է «Մշակույթ» (նախկինում` Կուլտուր-լուսավորական աշխատանք) հանդեսի գեղարվեստական խմբագիր, 1992-2004 թվականներին՝ «Նամականիշ» ՓԲԸ-ի գլխավոր նկարիչ։ 2007 թվականից համագործակցում է ՀՀ ԳԱԱ Հայոց ցեղասպանության թանգարան-ինստիտուտի հետ։ 2013-2015 թվականներին եղել է «Արևավիշապ» գրաֆիկական հումորի միջազգային փառատոնի տնօրենը։

Հեղինակ է Հայաստանի կենտրոնական բանկի կողմից թողարկված մոտ երեք տասնյակ հուշադրամների, նամականիշերի, փոստային բլոկներ, ՀՀ պետական զինանշանի ժամանակակից գրաֆիկական մեկնության (գեղանկարիչ Ռուբեն Ղևոնդյանի հետ)։

Մրցանակներ 
 ՀՀ առաջին նամականիշի մրցույթի գլխավոր մրցանակ (1992)
 Երևան քաղաքի զինանշանի մրցույթի առաջին մրցանակ (1995 թվական, իրագործված է այլ նախագիծ)
 ՀՀ պետական պարգևների անվանական մրցույթի դրամական խրախուսանք (1995)
 ՀՀ կենտրոնական բանկի խորհրդանշանի մրցույթի գլխավոր մրցանակ (2003)
 ՀՀ սոցիալական ապահովության նախարարության և Սոցիալական ծառայութուններ մեկ կանգառում սոցիալական համալիր կենտրոնի խորհրդանշանների մրցույթի գլխավոր մրցանակ (2003)
 «Virtual Silk Highway» միջազգային նախագծի խորհրդանշանի մրցույթի գլխավոր մրցանակ (2003)
 Հայաստանի ոսկերիչների և ադամանդագործների ասոցիացիայի Երևանի ոսկերչական գործարանի Հայոց ցեղասպանության 90-ամյա տարելիցին նվիրված հուշամեդալի նախագծի բաց մրցույթի հաղթող (2004)

Անդամակցություն 
 Հայաստանի նկարիչների միության անդամ, 1986 
 Հայաստանի դիզայներների միությունների անդամ, 1991 
 Դիզայներների միջազգային ասոցիացիայի անդամ 
 Ֆիլատելիայի և դրամագիտության համահայկական ակադեմիայի լիիրավ անդամ, 2001
 Հայաստանի երգիծանկարիչների ասոցիացիայի անդամ, 2004 
 Հայաստանի տառաստեղծների միավորման անդամ, 2006

Պատկերասրահ

Ծանոթագրություններ 

Հայ նկարիչներ
Հայ գրաֆիկներ
Հայ դիզայներներ
ԵՊՀ ֆիզիկայի ֆակուլտետի շրջանավարտներ
Հայաստանի նկարիչների միության անդամներ
Հայ տառաստեղծներ